ИНФОРМАЦИЈА

О ДРУГОМ ЈАВНОМ СЛУШАЊУ

ОДБОРА ЗА ЗАШТИТУ ЖИВОТНЕ СРЕДИНЕ НА ТЕМУ:

„УПРАВЉАЊЕ КОМУНАЛНИМ ОТПАДОМ У РЕПУБЛИЦИ СРБИЈИ“,

ОДРЖАНОМ 7. НОВЕМБРА 2014. ГОДИНЕ

Одбор за заштиту животне средине је, на основу одлуке донете на Шестој седници, одржаној 24. октобра 2014. године, дана 7. новембра 2014. године, одржао Друго јавно слушање на тему: “Управљање комуналним отпадом у Републици Србији“.

Јавном слушању су присуствовали чланови Одбора: Бранислав Блажић (председник), Адриана Анастасов, Бобан Бирманчевић, Јездимир Вучетић, Соња Влаховић, Гордана Зорић, Нада Лазић и Милан Кораћ, заменик члана, као и Велинка Тошић, народни посланик.

Учесници јавног слушања, били су представници Министарства пољопривреде и заштите животне средине: Стана Божовић, државни секретар, Слободан Ердељан, помоћник министра, Радмила Шеровић, начелник Одељења за управљање отпадом, Зоран Ибровић, начелник Одељења за хармонизацију правних прописа у области животне средине, Александра Дошлић, начелник Одељења за природне ресурсе, Душанка Станојевић, начелник Одељења за заштиту вода и земљишта, Марија Трикић, помоћник директора Завода за заштиту природе, Славица Стојановић, руководилац Групе за системско управљање пројектима у области заштите животне средине, Јована Мајкић, Оливера Топалов, Јасмина Мурић и Соња Гашић, саветници; Филип Радовић, директор Агенције за заштиту животне средине; Горан Триван, секретар и Филип Абрамовић из Сектора за управљање отпадом Секртетаријата за заштиту животне средине; Светлана Марушић, саветник за нове технологије у Покрајинском секретаријату за урбанизам, градитељство и заштиту животне средине; Синиша Митровић, саветник председника Привредне коморе Србије; Ричард Маса, Делегација ЕУ у Србији; Недељко Милосављевић, директор ЈКП „Дубоко“ Ужице; Радомир Стевановић, директор РЕЦ „Еко Тамнава“ Уб; Бојан Гаврић и Драган Јовановић, Регионална депонија Срем – Мачва; Милан Гутић, председник кластера грађевинско-комуналне делатности „Панонија“ из Новог Сада, Љубинка Калуђеровић, секретар Одбора за заштиту животне средине и ванредне ситуације Сталне конференције градова и општина; ЦЕДЕФ: Јованка Арсић Каришић, председник УО, Маја Бараћ Стојановић, пројект директор и Дарија Јорговановић, асистент на пројекту; Удружење рециклера Србије: Ненад Ратковић, Нинослав Миленковић, Марија Мицаковић и Тони Петровић; Драган Дипларић, заменик директора Привредног друштва за еколошку делатност „Орсес“; Лазар Крњета, ПУ „Комдел“; Дарија Шајин, Архус центар Нови Сад; Бојан Марковић, директор А.С.А. Еко Београд за Србију; Јелена Мићић, Центар модерних вештина; Милоје Војиновић, Друштво за еколошку и санитарну заштиту д.о.о „Висан“; Наташа Кубуровић, *ECO ENERGY ENGINEERING & CONSULTING*; Ласло Вадлеве; Марко Вујачић, УНДП.

Отварајући скуп, председник Одбора истакао је рекао да ово јавно слушање само једно у низу јавних слушања, која ће се бавити различитим питањима која погађају животну средину, а недовољно се о њима говори. Изразио је наду да ће овакви скупови отворити могућност за сарадњу чланова Одбора са представницима Министарства и стручне јавности и показати на који начин треба прићи одређеним проблемима у животној средини у Србији и започети њихово решавање. Истакао је да постоји потреба за долазак страних компанија у Србију, које ће осим новца, уложити своје знање и искуство. Када је у питању тема јавног слушања, истакао је да ће, на основу расправе и предлога учесника, Одбор и Министарство заједно донети одређене закључке, који ће представљати јасне и обавезујуће смернице шта треба да буде учињено. Нагласио је да Србија може и мора да створи здраву животну средину за своје грађане.

У првом делу јавног слушања, у свом обраћању, Стана Божовић, државни секретар Министарства пољопривреде и заштите животне средине, истакла је да је тема управљања комуналним отпадом у Србији врло комплексна и захтевна – и кад је у питању систем финансирања, али и унапређење и достизање стандарда ЕУ. Нагласила је да је неопходан мултисекторски приступ како би се радило на постизању резултата у области животне средине. Навела је да су формиране многе радне групе, у које су укључене и привреда и индустрија и невладине организације и ресорна министарства. Интегрални систем управљања отпадом представља низ делатности и активности које подразумевају превенцију настојања отпада, смањење количине отпада и његових опасних карактеристика, третман отпада, планирање и контролу делатности и процес управљања отпадом, транспорт отпада, успостављање реда, затварање и одржавање постројења, мониторинг и саветовање и образовање у вези делатности и активности на управљању отпадом. Овај систем се заснива на избору и примени ефикасних технологија којима се остварују специфични циљеви. Национална стратегија управљања отпадом за период 2010. до 2019. године, коју је Влада Републике Србије усвојила 2010. године у фази је ревизије, посебно у делу управљања комуналним индустријским отпадом и то у делу анализе нових праваца за унапређење овог система, у складу са захтевима и плановима ЕУ. Постојеће стање у локалним самоуправама Републике Србије карактеришу непоуздан и непотпуни подаци о количини и генерисању комуналног отпада, као и недовољне активности на примени селекције отпада. Када су у питању европске интеграције, предвиђено да у систем управљања отпадом буде уложено око 2,8 милијарди евра. Истакла је да је на нама је одговорност да фондове Европске уније искористимо на најбољи могући начин. Када се ради о финансирању пројеката из области животне средине, нагласила је да је при крају дефинисање питања Фонда и питање наменских средстава, о чему ће Одбор бити обавештен у наредних 15 дана.

Филип Радовић, директор Агенције за заштиту животне средине, осврнувши се на извештај о напретку, истакао је да је у том извештају наведено да је дошло до напретка у извештавању, што је посао Агенције за заштиту животне средине. Указао је на то да Србија од 2006. године прикупља податке о комуналном отпаду, а 2010. године је прешла на тренутни систем извештавања. 2013. године, кад је реч о информационим технологијама, начињен велики корак, што је довело до тога да број извештаја са 1200 порасте на 1900 (али још увек недостаје око 7000 извештаја, због чега су широм Србије покренути бројни прекршајни поступци). Од 168 јавних комуналних предузећа у Србији, Агенцију је известило 106. Нагласио је да се мора обратити пажња на то колико су подаци у извештајима веродостојни. Скренуо је пажњу на то да се локална јавна комунална предузећа не придржавају Правилника о методологији. Како би проблеми који због тога настају били превазиђени, Агенција је покренула пројекат под називом „Мониторинг токова отпада“, који је подржала Краљевина Норвешке, и који би требало да допринесе томе да се добијају релевантни подаци. Обавестио је Одбор о томе да је припремљен и пројекат подизања капацитета локалних самоуправа у управљању отпадом, за који још увек тражимо финансијера, а који ће драстично унапредити наш однос према Европској агенцији, као и према Еуростату. Истакао је да је потписан меморандум са Ромским националним савету, с обзиром да се велики број ромске популације (око неколико десетина хиљада) бави сакупљањем комуналног отпада. Циљ је да се обезбеди социјална инклузија сакупљача, који ће моћи да плате порез, а да за узврат буду добију здравствено осигурање. Истовремено, држава ће имати увид у кретање велике количине отпада.

Светлана Марушић, саветник покрајинског секретара за урбанизам, градитељство и заштиту животне средине, истакла је да, с обзиром да је АП Војводини, у складу са Законом о управљању отпадом и у складу са Законом о повереним одређеним надлежностима АП Војводини, поверена област управљања отпадом на територији АП Војводине, подаци о отпаду који се односе на Републику Србију, рефлектују се и на АП Војводину. Дала је краћи преглед регионализације и успостављање регионалних центара за управљање отпадом у АП Војводини (у Суботици, Инђији, Сомбору, Вршцу, Митровици, Панчеву, Кикинди, Зрењанину и Новом Саду), истакавши да је, по њеном мишљењу, предвиђен већи број оваквих центара у односу на потребу. Сви ови центри су успостављени на основу потписаних међуопштинских споразума. Истакла је да је једна од активности Секретаријата која иде у прилог побољшања стања у управљању комуналним отпадом подстицање коришћења отпада у енергетске сврхе. Цементара Лафарж је добила дозволу за термички третман сепарисаног комуналног и индрустријског отпада и ту делатност обавља врло добро. Истакла је да је важно изнаћи финансијске изворе, како би се постојеће депоније превеле у регионалну депонију, како би било омогућено сакупљање отпада из више општина на широј територији Републике Србије.

У дискусији поводом првог дела, учествовали су: Бранислав Блажић, Бобан Бирманчевић, Горан Триван и Милан Кораћ.

Наглашена је потреба да се утврди зашто су блокирани одређени пројекти, као и неопходност да Министарство изађе на терен. Истакнуто је и да ће Одбор, како би дошао до праве истине и побринуо се да наведени проблеми буду решени, такође мора изаћи на терен. Указано је на то да се сваки данповећава се број дивљих депонија. Скренута је пажња на то да је на чишћење дивљих депонија у последњих десет година потрошено много новца, који је могао бити коришћен за изградњу свих предвиђених регионалних депонија у Србији.

Указано је на потребу да се, у наредном периоду, преко надлежних институција: Агенције за заштиту животне средине и Министарства пољопривреде и заштите животне средине, пронађе начин да законом грађани буду заштићени од самих себе када је у питању заштита животне средине.

Истакнуто је да је неопходно законом уредити ову област, у том смислу да локалне самоуправе имају обавезу да спрече настајање нових дивљих депонија и санирања постојећих. По узору на европске земље, решење би требало тражити у добрим и спроводивим законима, као и у јачању инспекција и пооштравању санкција. Изражено је мишљење да питање управљања отпадом није само техничко, већ и питање васпитања грађана и тога да ли се они понашају према одређеним утврђеним правилима. Наглашено је да је животна средина је питање свих нас, а истовремено представља један од најзначајнијих сегмената приступања ЕУ и неопходно је заједно радити на стварању услова за што бољу животну средину. Одбор је обавештен о томе да је формирана Дирекција за управљање отпадом у Граду Београду, као институција у граду које ће се само тиме бавити, као и о започетим пројектима. Наглашено је да су Србији потребни пројекти, али не било који, него урађени по стандардима оних који хоће да их финансирају, а то значи ЕУ.

Председник Одбора истакао је да, после одржаних јавних слушања, треба приредити једну публикацију, која ће представљати предлоге за решавање конкретних проблема који у овој области постоје. Одбор би у том послу био координатор, који ће заједно са свим учесницима јавних слушања предложити решења, са којима ће, заједно са Министарством, изаћи пред Владу, како би се остварио одређени напредак у заштити животне средине.

У другом делу јавног слушања, Јованка Арсић Каришић, председник Управног одбора ЦЕДЕФ-а, истакла је да је ЦЕДЕФ партнер Одбора у организацији овог јавног слушања, истакавши да је ЦЕДЕФ, у сарадњи са Привредном комором Србије, Министарством енергетике и заштите животне средине, Агенцијом за заштиту животне средине и Секретаријатом за заштиту животне средине Града Београда, организовао седам јавних дијалога на тему управљања комуналним индустријских отпадом, који су окупили више од 1500 учесника. На основу свих информација, сугестија и примедби које су изнете на јавним дијалозима, направљена је публикација „Управљање комуналним индустријским отпадом у Београду и Републици Србији“. Теме седам јавних дијалога биле су: Управљање комуналним отпадом, Управљање индустријским отпадом, Технологије и опрема за управљање отпадом и третман отпадних вода и начин и извори финансирања, Реформа јавно-комуналних предузећа и улога локалне заједнице, Зелена индустрија и потенцијале рециклаже - Шанса за будућност Србије, Третман опасног и посебних токова отпада у Републици Србији. Након свих тих јавних дијалога је, на захтев учесника, направљен и Округли сто на тему „Депоније у Србији, узрок или решење проблема“. Укратко је изнела све уочене проблеме и препоруке за њихово решавање, које су и обухваћене у наведеној публикацији. Истакла је да је један од приоритета Србије у процесу приступања Европској унији усаглашавање са Поглављем 27 које се односи на заштиту животне средине. На том плану је један део посла реализован: донет је део законског оквира, али се закони спроводе у недовољној мери. Непостојање комплетне регулативе и неспровођење постојеће представља велики проблем Србије. Указала је на то да циљ Републике Србије треба да буде успостављање принципа циркуларне економије система у коме сви производи могу поново да се искористе, у коме се отпад неће ни стварати, што је циљ и ЕУ. Нагласила је да постоје велики и мали изазови када се ради о овој области: велики изазови су финансијска улагања за увођење савремених процеса технологија и менаџмента, а мањи изазов је добра воља, добра организација и комунална дисциплина. Предстоји нам континуирани рад на промени свести и едукацији грађана, индустрије и свих произвођача отпада кроз јавне обуке, едукативне кампање у школама, на радном месту и свим аспектима живота. Закључила је да само уз добру вољу, примењиву регулативу, мање администрације и бирократије, можемо да креирамо повољнији инвестициони амбијент и на локалу, ради привлачења приватних концесионара и веће примене уговора о јавном приватном партнерству. Тиме се стварају услови за зелено запошљавање и нова радна места, што нам је циљ.

Председник Одбора истакао је да ће развој еколошке свести у Србији ће бити тема посебна јавна расправа, која ће резултирати конкретним предлозима и када су у питању предшколске установе и када су у питању школе, и када је у питању рад са грађанима, и уопште како преко медија, са циљем да развијемо и подигнемо на виши ниво еколошку свест грађана Србије.

Лазар Крњета из Пословног удружења комуналних предузећа „Комдел“, осврћући се на недостатке кад је у питању управљање отпадом, истакао је да постоје стратегије управљања отпадом, али да стратешка документа која иза себе немају план имплементације у првој години њихове реализације мало вреде. Нагласио је да су имплементациони планови лоши и да недостају у нашој пракси. Указао је на то да немамо људе који умеју да креирају квалитетне пројекте и немамо људе који умеју да реализују пројекте који постоје. Указао је на редослед решавања проблема, односно да се код нас примењује методологија редоследа решавања проблема „од репа“. Указао је на то да морамо прво да инвестирамо, да подигнемо капацитете оператера система (возне капацитете и посуде за прикупљање отпада), да ту мрежу раширимо и на подручја која нису обухваћена.

У Србији имамо неуређен систем од почетка. Истакао је да је други приоритет, који би довео до напретка, покретање и реализација пројеката. Када се радио о томе, треба да затражимо помоћ од оних који су тој области вичнији.

Трећи приоритет, на који је указао, је примена принципа ЕУ „загађивач плаћа“ и „потрошач плаћа“. Нагласио је да се систем управљања отпадом неће развијати ако се у њега не улаже, а једини извор средстава за улагање у тај систем су цене комуналних услуга. Из тог разлога, по његовом мишљењу, морамо више пара да издвојимо за то. Став „Комдела“ је да кичма овог система треба да буде доминантно у државним рукама, зато што ту постоје одређени ризици, док поступке примарне и секундарне сепарације, механичко-биолошке прераде, искоришћења отпада, треба препустити заинтересованим улагачима. Истакао је да треба да имамо у виду да су средства ЕУ из ИПА фондова доступна јавном сектору, а приватном капиталу нису. Зато је комбиновани систем добро решење, где се постепено отвара простор за партнерство, а да се кичма система задржи у државним рукама. Закључио је да постоји национални, државни интерес, да развијамо и подстичемо све видове сепарације, а са друге стране постоји економски интерес свих субјеката који спадају у тзв. зелену економију и рециклажну индустрију.

У дискусији која је уследила, учествовали су: Филип Радовић, Бојан Гаврић, Наташа Кубуровић, Бранислав Блажић, Радомир Стевановић, Милоје Војиновић, Драган Јовановић, Бојан Марковић, Недељко Милосављевић, Радмила Шеровић и Милан Гутић.

У овом делу дискусије, говорници су излагали проблеме са којима се у свом раду у области управљања комуналним отпадом свакодневно срећу, а примедбе су се највише односиле на: неприлагођену законску регулативу у области заштите животне средине и различита законска ограничења која утичу на неефикасност, неадекватно одређивање регионалних депонија по оштинама, мешање политике у ову област, неопремљеност локалних самоуправа (и кад су у питању људски кадрови, и у материјалном смислу), непостојање прецизних података по општинама у вези са комуналним отпадом, тешкоће у остваривању пројеката, какви су и да ли уопште постоје системи контроле комуналних предузећа, решавање питања примарне селекције итд.

Истакнуто је да ово јавно слушање представља охрабрење и доприноси утиску да одговорност постоји и да ће она донети резлутате.

Истакнуто је да подаци о обављању комуналних делатности у општинама и градовима постоје и да се сви до одређеног рока упућују Влади, како би редовно била упозната са стањем у комуналној привреди, и то не само кад је у питању прикупљање комуналног отпада, већ за свих 14 комуналних делатности.

Радмила Шеровић, начелник Одељења за управљање отпадом у Министарству пољопривреде и заштите животне средине, након дискусије се укратко осврнула на оно што је у плану за наредни период у овој области, а између осталог је навела и предстојеће измене и допуне Закона о управљању отпадом, као и неопходност ревизије Стратегије. Поменула је да гашење Фонда за заштиту животне средине неповољно утицало и на локалне самоуправе, и на само Министарство, чиме је онемогућен стратешки приступ унапређивању ове области. Стога је изразила задовољство што је основана радна група која ради на изналажењу новог модела финансирања. Поменула је и да је питање јачања капацитета инспекција које ће контролисати регионалне системе, једно од основних и потврдила да се иде у том смеру. Такође је истакла да на састанцима у регионима и јединицама локалних самоуправа и градовима, тим Министарства стално ради на јачању капацитета и подизању јавне свести.

Председник Одбора је констатовао да су дискусије биле изузетно корисне и конструктивне и најавио следеће јавно слушање Одбора које ће за тему имати индустријски и опасан отпад.

Саставни део Информације чине стенографске белешке, сачињене на основу тонског снимка јавног слушања.